stanford-oval/wikipedia huggingface dataset:
צבים
מיני צבים בישראל

בישראל קיימים באופן טבעי שמונה מינים מסדרה זו. כולם פרט לאחד מוגדרים כמינים בסיכון. לחופי ישראל מזדמנים ארבעה מיני צבי ים, ובשטחה מצויים שני מיני צב יבשה ושני מיני צבי מים מתוקים:
צב יבשה מצוי – הצב הנפוץ והמוכר בישראל. נפוץ בכל החבל הים התיכוני. מוגדר כמין שעתידו בסכנה.
צב יבשה מדברי – מין אנדמי לחבל קטן באזור הנגב ומישור ימין. מוגדר כמין בסכנת הכחדה.
צב ביצה מצוי – נפוץ במקווי מים בכל רחבי הארץ. עמיד לזיהומים ומסוגל לחיות גם במי ביוב ובריכות חמצון.
צב רך – צב מים מתוקים גדול ממדים שנמצא כיום רק בנחלים אלכסנדר ותנינים במישור החוף. מוגדר כמין בסכנת הכחדה חמורה.
צב ים ירוק – צב ים הנצפה באופן קבוע בחופי ישראל. לעיתים נקבות ממין זה מטילות ביצים בחופי ישראל. מוגדר בישראל כמין בסכנת הכחדה חמורה.
צב ים חום – צב ים המצוי בחופי ישראל. קיימים מקרים נדירים יחסית של הטלות ביצים של נקבות מין זה בחופי ישראל. מוגדר בישראל כמין בסכנת הכחדה חמורה.
צב ים קרני – צב ים הנצפה לעיתים נדירות בחופי אילת. מוגדר כמין בסכנת הכחדה חמורה.
צב ים גלדי – צב ים גדול ממדים אשר נצפה פעמים בודדות בחופי ישראל. מוגדר כמין בסכנת הכחדה חמורה.
כמו כן, בישראל נמצא באופן לא טבעי צבגון אדום-האוזן הנפוץ בירקון ומגיע במעלה נחל האיילון לכל הפחות עד לוד. מוגדר בישראל כמין פולש.
הצב בתרבות האנושית

הצב הוא סמל לאיטיות.
הצב הוא אחד מגיבורי פרדוקס אכילס והצב, אחד מהפרדוקסים של זנון שמטרתם להראות שתנועה איננה אפשרית.
שריונו של הצב לא הגן עליו מפני האדם: הוא שימש חומר גלם לייצור תכשיטים, מסרקות, מניפות וככלי תהודה בכלי נגינה עתיקים, כגון הלירה. בשרו של הצב נחשב מעדן, בייחוד ידוע מרק הצב. ימאים היו נוהגים להצטייד בצבים בתור בשר טרי לספינה, למשל באיי גלאפגוס.
בתרבות הילדים, שריונו של הצב נחשב לביתו ולכן יש סיפורים רבים על הצב שלוקח את ביתו איתו לכל מקום.
אחד ממערכי הלחימה של הלגיון הרומאי נקרא "טסטודו" ("צב" בלטינית). במערך זה החיילים היו מסודרים בדבוקה צפופה כאשר מגיני הסקוטום הגדולים פנו החוצה הן כלפי החזית והאגפים והן כיסו על החיילים מלמעלה (כדי להגן מפני חיצים, אבני קלע ונשק אחר המושלך מלמעלה).
צב עומד בראש סמל איי קיימן.
"צבי הנינג'ה" הוא זיכיון בידורי מפורסם הכולל קומיקס, סדרות טלוויזיה וסרטי קולנוע, משחקי וידאו ועוד שגיבוריו הם ארבעה צבים מוטאנטיים דמויי-אדם המיומנים באמנויות לחימה ונינג'יטסו ונלחמים ברשע.
מיתוס הינדי ידוע טוען שכדור הארץ ניצב על גבו של צב ענק, העומד על ארבעה פילים.
עולם הדיסק הוא פארודיה על מודל זה. מדובר בעולם פנטזיה רווי כשף ובעל צורה של דיסק שטוח הנישא על גבי ארבעה פילים שניצבים על הצב אטואין הגדול שמרחף לו ברחבי החלל.
"צבים כל הדרך למטה" היא ביטוי המתאר פרדוקס נסיגה אינסופית. מקורו בתשובה לשאלה על מה "צב העולם" מהמיתוס ההינדי עומד.
במיתולוגיה היוונית ובמיתולוגיה הרומית מספר על נימפה עצלנית בשם "כלונה" שוויתרה על ההזמנה לבוא ליום כלולותיהם של זאוס (יופיטר) והרה (יונו) לאחר שהוא הזמין את כל היצורים, מתוך מענה שהיא מעדיפה את ביתה. בתוך עונש היא נהפכה לצב שנושא את ביתו על הגב. הסיפור קיים גם במשלי איזופוס.
גלריה

צב סגיר מצוי
צב רך פלורידה
צב מצחין מצוי
צב ים קרני
צב גילדי
צב נמרי
צב יבשה מרגינטי אוכל
צב גלאפגוס
צב בל מפריק
צב ארוך-צוואר מזרחי
צב קסדה אפריקני
צב אליגטור מצוי
צב רך מצוי לצד צבגון אדום-אוזן בנחל אלכסנדר
ראו גם

צב יבשה מצוי
צב ים
צב רך
גליפטודון
המדוזה בת האלמוות
יסעורון אטלנטי
לובסטר
חיי נצח
הזדקנות
הורמון גדילה והזדקנות
תוחלת חיים
יום הצב העולמי
הערות שוליים

↑  THE REPTILE DATABASE, reptile-database.org
↑  פרשת נשא ז' ג'
↑  במדבר רבה י"ב י"ז - ”מהו צב? דומה לקליינין”, וכן בפסיקתא דרב כהנא ראו כאן דיון בנושא
↑  ספר במדבר, פרק ז', פסוק ג' וכן ספר ישעיהו, פרק ס"ו, פסוק כ'
↑  מתוך "המדריך לדוחיים וזוחלים",מאת פ. אמיתי ב"גוגל ספרים"
↑  הערך "צב" מתוך ויקימילון
↑  "מדריך לזוחלים ודוחיים בישראל", מאת פ. אמיתי., גוגל ספרים
↑  א. קלפון, "זוחלים מוזרים"
↑  ניו יורק טיימס, מדור המדע, 12 בדצמבר 2006
| --- | --- |
בקרת זהויות :  NLI: 987007558295105171  GND: 4052472-3  LCCN: sh85138961  NDL: 00564798  NKC: ph127960
לוק פסקואלינו

| --- | --- |
אין תמונה חופשית
 לידה:  19 בפברואר 1990 (בן 35) פיטרבורו שבאנגליה, הממלכה המאוחדת
 מדינה:  הממלכה המאוחדת 
 תקופת הפעילות:  מ-2008 
 מקום לימודים:  Queen Katharine Academy 
 פרופיל ב-IMDb
 
לוקה ג'וזפה "לוק" פסקואלינו (באנגלית: Luca Giuseppe "Luke" Pasqualino; נולד ב-19 בפברואר 1990) הוא שחקן בריטי, הידוע בעיקר מהופעתו בתפקיד פרדי מקלייר בסדרת הטלוויזיה "סקינס", ובדמות ד'ארטניאן בסדרה "המוסקטרים". בשנים 2016 ו-2017 גילם את אלביס הארט בסדרה נוספת של ה-BBC בשם "Our Girl".
ביוגרפיה

פסקואלינו נולד בפיטרבורו שקיימברידג'שייר להורים ממוצא איטלקי מסיציליה ומנאפולי. הוא למד בבית הספר Walton Community School בוולטון שבפיטרבורו, והשתתף בשיעורי דרמה של מרטין טמפסט בסטנפורד ארט סנטר.
הופעת הבכורה של פסקואלינו הייתה ב-2009 כפרוטגוניסט בסרט דל התקציב "Stingers Rule!", אודות קבוצת כדורגל מקומית שמתקוממת נגד תוכניות פיתוח המתוכננות להרוס את מגרש הכדורגל שלהם. הוא כיכב בתפקידי אורח בסדרות "חדר מיון" ו"מירנדה". ב-2008 החל פסקואלינו להופיע בעונה השלישית של דרמת הנעורים של ערוץ E4 "סקינס", בה התחלפו השחקנים הראשיים כל שתי עונות. פסקואלינו גילם את פרדי מקלייר תלמיד בקולג'. בסיום העונה הרביעית הוחלף פסקואלינו יחד עם שאר הקאסט. במקור האודישן של פסקואלינו היה לתפקיד טוני סטונם בעונה הראשונה של הסדרה, שאותו קיבל ניקולס הולט.
בפברואר 2010 לוהק פסקואלינו לסרט האימה העל טבעי "ההתגלות" של האחים וורנר, לצדם של אשלי גרין כוכבת "דמדומים" וטום פלטון כוכב סרטי הארי פוטר. הצילומים נערכו בלוס אנג'לס ובברלין, והסרט יצא לאקרנים באוגוסט 2012. בספטמבר 2010 החל פסקואלינו לשחק בתפקיד המשרת הצעיר פאולו, בסדרת הדרמה ההיסטורית "הבורג'ס". ביולי 2012 כיכב פסקואלינו לצדם של ג'סיקה זור ואד ספלירס בסרט הקומדיה הרומנטית "Love Bite".
באוקטובר 2011 לוהק פסקואלינו לתפקיד הראשי בפיילוט של סדרת הטלוויזיה "בטלסטאר גלקטיקה: דם וכרום", פריקוול לסדרה "בטלסטאר גלקטיקה". פסקואלינו גילם את הדמות של ויליאם "האסקר"אדאמה בצעירותו. הסדרה שודרה באינטרנט באתר Machinima.com החל מ-9 בנובמבר 2012. בתחילת 2013 שודר סרט הטלוויזיה ברשת Syfy . בהמשך 2013 שיחק פסקואלינו בסדרת הטלוויזיה הצרפתית "Jo".
פסקואלינו הופיע במותחן "רכבת הקרח" שבו נוסעים ברכבת נאבקים לשרוד בעולם המכוסה קרח ושלג. הסרט בכיכובו של כריס אוונס יצא לאקרנים ברחבי העולם ב-2013 ובארצות הברית ב-2014.
בשנת 2022 החל לשחק בסדרת הטלוויזיה "שאנטראם" מבית אפל TV פלוס, המבוססת על רומן בעל אותו שם מאת גרגורי דייוויד רוברטס.
חיים אישיים

פסקואלינו תומך בקמפיין הפמיניסטי HeForShe, ולדבריו הוא "חש מחויבות לשוויון מגדרי".
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2009 | Stingers Rule! | אנתוני |  |
| 2012 | Love Bite | קב |  |
| 2012 | ההתגלות | גרג |  |
| 2013 | רכבת הקרח | גריי |  |
| 2017 | חכמולוגית | דוני |  |
| 2019 | Solar Eclipse: Depth of Darkness | ג'ימי |  |
| 2024 | שר הטבעות: מלחמת הרוהירים | וולף | דיבוב |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2009 | חדר מיון | דנס | סדרת טלוויזיה (2 פרקים) |
| 2009, 2013 | מירנדה | ג'ייסון | סדרת טלוויזיה (2 פרקים) |
| 2009–2010 | סקינס | פרדי מקלייר | עונות 3 ו-4 |
| 2011–2012 | הבורג'ס | פאולו | סדרת טלוויזיה (7 פרקים) |
| 2012 | בטלסטאר גלקטיקה: דם וכרום | ויליאם "האסקר" אדאמה | סרט טלוויזיה |
| 2014 | בתוך מספר 9 | לי | בפרק "סרדינים" |
| 2014–2016 | המוסקטרים | ד'ארטניאן | תפקיד ראשי |
| 2015 | היסטוריה שתויה | דיק טרפין | סדרת טלוויזיה (פרק אחד) |
| 2016–2020 | Our Girl | אלביס הארט | 13 פרקים |
| 2017–2018 | סנאץ' | אלברט היל | תפקיד ראשי; 21 פרקים |
| 2021 | צל ועצם | דייוויד קוסטיק | 3 פרקים |
| 2022–הווה | שאנטראם | מאוריציו | 9 פרקים |
| 2024 | יריבים | בזיל 'באס' באדינגהם | תפקיד ראשי; 8 פרקים |
| TBA | Rematch |  | מיני-סדרה עתידית של ארטה |
הערות שוליים

↑  "OUR BOY Who is Luke Pasqualino? Our Girl's Elvis Harte actor and Michelle Keegan's on-screen lover". The Sun UK. 29 בספטמבר 2017. {{cite web}}:  (עזרה)
↑  Discovery: Luke Pasqualino
↑  Births, Marriages & Deaths Index of England & Wales, 1984-2006, Listed Birth Name as Luca Giuseppe Pasqualino, Year of birth listed as 1990, Place of registration Peterborough, Cambridgeshire.
↑  Bergen, Julia (2009-07-20). "Complete Skins cast axed again - News". TV.com. נבדק ב-2012-08-27.
↑  Two More Catch a Glimpse of Dark Castle's 'Apparition'
↑  "The Apparition Starts Filming". Movies.about.com. 2010-02-26. אורכב מ-המקור ב-14 ביוני 2013. נבדק ב-2012-08-27. {{cite web}}:  (עזרה)
↑  "The Borgias: "Paolo"". The A.V. Club. 2012-04-16. נבדק ב-2017-12-16.
↑  "EXCLUSIVE: 'Battlestar's' Jamie Bamber Nabs TNT Role, 'Caprica' Vet Invades 'Alphas' & Intel on 'Blood and Chrome'". Aoltv.com. אורכב מ-המקור ב-23 בספטמבר 2015. נבדק ב-2012-08-27. {{cite web}}:  (עזרה)
↑  "The First Two Episodes of Battlestar Galactica: Blood & Chrome". TV News. Comingsoon.net. נבדק ב-12 בנובמבר 2012. {{cite web}}:  (עזרה)
↑  "Russell Crowe and Douglas Booth among male celebs tweeting support for Emma Watson's #HeForShe campaign". London Evening Standard. 24 בספטמבר 2014. {{cite web}}:  (עזרה)
| --- | --- |
בקרת זהויות :  GND: 1061691551  ISNI: 0000 0004 4407 698X  LCCN: no2015024267  NKC: xx0218285  SUDOC: 181704722  VIAF: 312620340   WorldCat (עם VIAF): 312620340
רמה (שבט בנימין)

רָמָה היא עיר מקראית המוזכרת ברשימת ערי שבט בנימין יחד עם ערי הגבעונים גבעון ובארות בספר יהושע. ייתכן שרמה היא רמתיים צופים המוזכרת בספר שמואל. רוב החוקרים בני זמננו מזהים את רמה עם הכפר הפלסטיני א-ראם, השוכן קילומטרים אחדים צפונית לפסגת זאב. בא-ראם לא נערכו חפירות ארכאולוגיות מסודרות, אולם בסקר ארכאולוגי נמצאו במקום שרידים מתקופת הברזל, תקופה התואמת להתרחשויות המתוארות במקרא.
במקרא

בדומה ליישובים אחרים בארץ ישראל, נקבע שמה "רמה" על פי מיקומה הטופוגרפי הגבוה. היא מוזכרת יחד עם יישובים נוספים בגב ההר בספר ישעיהו ובספר הושע.
רמה מוזכרת במרדף של שאול אחרי דוד, ובסיפור פילגש בגבעה.
רמה בבנימין נזכרת בספר מלכים כעיר גבול בין ממלכת יהודה לממלכת ישראל. על פי המתואר במקרא, פלש בעשא מלך ישראל במהלך מלחמת אסא ובעשא לקצה הצפון-מזרחי של ממלכת יהודה: הוא כבש את הרמה וביצר אותה, ומנע את המעבר לממלכת יהודה. ייתכן שלמהלך זה קדמה כריתת ברית עם בן הדד בן טברימון מלך ארם דמשק, שחפץ בחיזוק כוחו באזור. אסא, מלך יהודה לקח את כל אוצרות המקדש ואוצרות המלך ושלח אל בן-הדד כדי שיעבור לצדו. בן הדד אכן עובר לצדו של אסא, ופושט על צפון ישראל:
וַיַּךְ אֶת עִיּוֹן וְאֶת דָּן וְאֵת אָבֵל בֵּית מַעֲכָה וְאֵת כָּל כִּנְרוֹת עַל כָּל אֶרֶץ נַפְתָּלִי.
בעשא שומע על המפלות שממלכתו סופגת מידי ארם בצפון, נוטש את הרמה ושב לבירתו תרצה. אסא מגייס את כל אנשי יהודה "אין נקי", מפרק את הביצורים שבנה בעשא ברמה ומשתמש בהם כדי לבנות את גבע ואת המצפה.
לאחר כיבוש ירושלים ריכזו הבבלים את גולי בבל ברמה קודם צאתם לגלות. לאחר שיבת ציון ישבו בני בנימין מחדש את הרמה.
זיהוי מקומה

במשך הדורות היו שזיהו את הרמה בבנימין עם עירו של שמואל הנביא שנקראה גם כן הרמה וזוהתה בנבי סמואל. שני זיהויים אלה מקובלים כיום על חוקרי ארץ ישראל כשגויים.
החוקרים פרופ' יוחנן אהרוני, וד"ר יואל אליצור הציע לזהותה בכפר א-ראם מצפון לירושלים.
חלק מהחוקרים זיהו את מקום קבורתה של רחל ברמה בבנימין, וזאת על סמך הפסוק בספר ירמיהו:
קוֹל בְּרָמָה נִשְׁמָע, נְהִי בְּכִי תַמְרוּרִים, רָחֵל מְבַכָּה עַל בָּנֶיהָ, מֵאֲנָה לְהִנָּחֵם עַל בָּנֶיהָ כִּי אֵינֶנּוּ.
חיזוק לטענה על קבורת רחל בבנימין מצוי בספר שמואל, אך אחרים סברו כי משמעות המילה רמה בפסוק זה הוא מקום גבוה ולא שם מקום.
ראו גם

רמה (שבט אפרים)
רמה (מקרא)
רמה (שבט נפתלי)
רמה (שבט אשר)
לקריאה נוספת

יואל אליצור, זיהויין של "ארץ צוף" ו"הרמה" עיר שמואל, בתוך: זאב ארליך (עורך), "...לפני אפרים ובנימין ומנשה...", קובץ מחקרים ותגליות בגאוגרפיה-היסטורית, ירושלים: המועצה האזורית מטה בנימין, תשמ"ה 1985, עמ' 101–116.
יואל אליצור, שמות מקומות קדומים בארץ ישראל, השתמרותם וגלגוליהם, ירושלים: הוצאת יד יצחק בן-צבי והאקדמיה ללשון העברית, תש"ע 2010.
הערות שוליים

↑  ספר יהושע, פרק י"ח, פסוק כ"ה
↑  יישובים נוספים בנחלות שנים עשר שבטי ישראל נקראו בשם "רמה". רמה באפרים (ספר שופטים, פרק ד', פסוק ה'), רמה באשר (ספר יהושע, פרק י"ט, פסוק כ"ט), רמה בנפתלי (ספר יהושע, פרק י"ט, פסוק ל"ו), ראמות ביששכר (ספר דברי הימים א', פרק ו', פסוק נ"ח) והרמה בגלעד - רמות גלעד (ספר יהושע, פרק כ"א, פסוק ל"ו).
↑  יהודה אליצור ויהודה קיל, אטלס דעת מקרא, ירושלים: הוצאת מוסד הרב קוק, תשנ"ח-1998, עמ' 11.
↑  ספר ישעיהו, פרק י', פסוק כ"ט
↑  ספר הושע, פרק ה', פסוק ח'
↑  ספר שמואל א', פרק כ"ב, פסוק ו'
↑  ספר שופטים, פרק י"ט, פסוק י"ג
↑  ספר מלכים א', פרק ט"ו ובמקבילה בספר דברי הימים ב', פרק ט"ז
↑  ספר ירמיהו, פרק מ', פסוק א'
↑  ספר עזרא, פרק ב', פסוק כ"ו; ספר נחמיה, פרק ז', פסוק ל'
1 2  יואל אליצור, ‏מקור המסורת על 'נבי-סמואל', קתדרה 31, אפריל 1984, עמ' 75
↑  יואל אליצור, ‏מקור המסורת על 'נבי-סמואל', קתדרה 31, אפריל 1984
↑  ראו למשל: יוחנן אהרוני, אטלס כרטא לתולדות המקרא, ירושלים: הוצאת כרטא, 1974, עמ' 11.
↑  הנ"ל, ‏קול ברמה נשמע ושאלת קבורת רחל, באתר "דעת"
↑  ספר שמואל א', פרק י', פסוק ב'
↑  יואל אליצור, ‏קול ברמה נשמע ושאלת קבורת רחל, באתר "דעת"
א-ראם, המזוהה עם רמה המקראית, בראשית המאה ה-20
רפאל וורנוק

רפאל גמליאל וורנוק (באנגלית: Raphael Gamaliel Warnock; נולד ב-23 ביולי 1969) הוא פוליטיקאי וכומר אמריקאי, המכהן כחבר הסנאט של ארצות הברית מטעם מדינת ג'ורג'יה. וורנוק נעשה לפעיל פוליטי מוביל במדינתו לאחר שהנהיג מערכה ציבורית להרחבת המדיקייד באמצעות חוק הגנת החולה וטיפול בר השגה. בבחירות 2020 הוא התמודד מטעם המפלגה הדמוקרטית לסנאט האמריקאי מול הסנאטורית קלי לפלר, במסגרת בחירות מיוחדות, בהן ניצח אותה ונבחר אל הסנאט. מאז 2005 הוא הכומר הבכיר בכנסייה הבפטיסטית אבנעזר, השוכנת באטלנטה.
קורות חיים > תחילת דרכו

וורנוק נולד בסוואנה שבג'ורג'יה. הוא גדל בדיור ציבורי, הילד ה-11 מבין תריסר ילדיהם של וורלין וג'ונתן וורנוק, זוג כמרים פנטקוסטליסטיים. אביו שירת בצבא ארצות הברית במהלך מלחמת העולם השנייה, שם למד מכונאות רכב וריתוך, ופתח לאחר מכן בית עסק קטן לשיקום מכוניות בו שיחזר גרוטאות למכירה חוזרת.
וורנוק סיים את לימודיו התיכוניים בתיכון סול סי ג'ונסון. מתוך רצון ללכת בדרכו של מרטין לותר קינג, למד וורנוק במכללת מורהאוס, שם השלים לימודי תואר ראשון בפסיכולוגיה. וורנוק אמר שהשתתפותו בתוכנית הפדרלית "אפוורד באונד" (Upward Bound) היא זו שהכינה אותו ללימודים במוסד להשכלה גבוהה, משום שכך יכול היה להירשם לקורסים ראשוניים באוניברסיטת סוואנה סטייט. לאחר מכן הוא קיבל תואר שניודוקטורט בפילוסופיה ובנוסף דוקטור מסמינר האיחוד התאולוגי, השייך לאוניברסיטת קולומביה.
קורות חיים > עבודתו הדתית

בשנות ה-90 של המאה ה-20 שימש וורנוק ככומר לנוער. לאחר מכן עבד כעוזר הכומר בכנסייה הבפטיסטית החבשית במנהטן שבניו יורק.
בשנת 2002, בעודו כומר בכיר בכנסיית הקהילה דאגלס ממוריאל בבולטימור שבמרילנד, הואשמו וורנוק ועוזרו בשיבוש מהלכי חקירה בחשד להתעללות בילדים במחנה, שאותו ניהלה כנסייתו של וורנוק במחוז קרול שבמרילנד. וורנוק טען כי ההתעללות לכאורה איננה מינית, והכחיש שעשה עוולה חוקתית כלשהי, כשניסה למנוע משוטר במשטרה לתשאל אנשי כנסייה. לדבריו, הוא רק גרס שעל עורכי דין להיות נוכחים במהלך התשאולים. וורנוק אמר כי התערב בהליכי החקירה במטרה להבטיח כי מבוגר יהיה נוכח בזמן שקטין נחקר. המשטרה ביטלה בהמשך את האישומים נגד וורנוק, וסגן התובע הכללי של מרילנד אף הודה כי מדובר היה באי הבנה והוסיף כי וורנוק סייע לחקירה ולא שיבש אותה.
בשנת 2005 הפך וורנוק לכומר הבכיר של הכנסייה הבפטיסטית אבנעזר באטלנטה, קהילתו לשעבר של מרטין לותר קינג. הוא הפך בכך לאדם החמישי והצעיר ביותר ששימש ככומר הבכיר של כנסיית אבנעזר מאז נוסדה.
בשנת 2013 נשא וורנוק את תפילת הברכה בטקס השבעתו השני של ברק אובמה לנשיאות ארצות הברית.
במרץ 2019 אירח וורנוק פגישה בין-דתית בנושא שינוי אקלים בהשתתפות אל גור ואחרים.
קורות חיים > פעילות פוליטית

וורנוק התבלט בפוליטיקה של ג'ורג'יה כמי שהוביל מערכה ציבורית להרחבת המדיקייד במדינה. במרץ 2014 הוא הוביל שביתה בקפיטול מדינת ג'ורג'יה, כדי ללחוץ על חברי בית המחוקקים להעביר חקיקה להרחבת המדיקייד. הוא טען שההרחבה הזו נדרשת כפועל יוצא מחוק הגנת החולה וטיפול בר השגה. הוא ומנהיגים אחרים של השובתים נעצרו במהלך המחאה הזו.
בשנת 2015 שקל וורנוק להתמודד בבחירות 2016 לסנאט של ארצות הברית, כמועמד הדמוקרטי מול הסנאטור הוותיק ג'וני אייזקסון, אך בסופו של דבר בחר שלא להתמודד הפעם.
מיוני 2017 עד ינואר 2020 עמד וורנוק בראשות "מיזם ניו ג'ורג'יה", ארגון לא מפלגתי שהתמקד ברישום בוחרים (אנ'). הטענה הייתה שמדינת ג'ורג'יה מערימה בכוונה קשיים בפני בוחרים פוטנציאליים, כך שבוחרים קשי יום, בעיקר אפרו-אמריקאים יירתעו מלהירשם ולהצביע בבחירות והשפעתם תפחת.
וורנוק תומך בהרחבת חוק הגנת החולה וטיפול בר השגה, וקרא לאשרר מחדש את חוק זכויות ההצבעה מ-1965 בנוסחו של ג'ון לואיס. כמו כן, הוא תומך גם בהגדלת המימון הממשלתי לסיוע עבור נפגעי מגפת הקורונה בארצות הברית. הוא תומך בזכות להפיל ובנישואים של בני-זוג מאותו המין, ומועמדותו לסנאט זכתה לתמיכת הארגון "הורות מתוכננת". הוא מתנגד לנשיאת כלי נשק נסתרים באומרו כי מנהיגים דתיים אינם רוצים אקדחים במקומות פולחן. וורנוק הוא מתנגד ותיק לעונש מוות, לאחר שתמך בהמתקת עונשו של טרוי דייוויס, אסיר שנידון להוצאה להורג על כך שרצח שוטר חרף ראיות שתמכו בחפותו.
קורות חיים > פעילות פוליטית > מסע הבחירות לסנאט האמריקאי

בדצמבר 2019 הכריז ג'וני אייזקסון על כוונתו לפרוש מהפוליטיקה אחרי 15 שנה בשל מצבו הבריאותי הרעוע. בהתאם לחוק מדינת ג'ורג'יה, אין בחירות מפלגתיות מקדימות אלא כל המועמדים בבחירות הכלליות נרשמים באותו פתק הצבעה ללא קשר לשייכותם המפלגתית. המועמד שזוכה בלפחות 50% קולות הבוחרים ייבחר לסנאט, אך אם אף מועמד לא זוכה ברוב זה, מתקיים סיבוב שני בין שני המועמדים שזכו במספר הקולות הרב ביותר. הזוכה בבחירות המיוחדות יכהן עד תום כהונתו של אייזקסון ב-3 בינואר 2023.
שלושה מועמדים דמוקרטיים נרשמו לסיבוב הראשון, אך במפלגה הרפובליקנית התקיימה תחרות מרה בין קלי לפלר המכהנת, אשת עסקים במקצועה, לבין דאג קולינס, חבר בית הנבחרים מהמחוז ה-9. על רקע טענות כי לפלר ביצעה סחר פנים במידע פרלמנטרי, קולינס היה צמוד ללפלר בסקרים. נגדם עמד וורנוק, שזכה לתמיכתם של עשרות אישים דמוקרטים בכירים בהם ג'ו ביידן, ברק אובמה, ג'ימי קרטר, ג'ים קלייבורן, סטייסי אברמס, אנדרו יאנג וכלל חברי הסיעה הדמוקרטית בסנאט, בהם כריס מרפי, אליזבת וורן, בריאן שץ, קירסטן ג'יליברנד, שרוד בראון וברני סנדרס.
הבחירות המיוחדות לסנאט התקיימו ב-3 בנובמבר 2020 והסתיימו, לצד אלה הרגילות, ללא הכרעה. וורנוק סיים ראשון עם 32.90% מהקולות, בעוד לפלר זכתה ב-25.91% בלבד מהקולות. ניתן לייחס את שיעור ההצבעה הנמוך ללפלר הן לחוסר הפופולריות שלה עקב פרשה בה מכרה מניות באמצעות מסחר במידע פנים, והן לפיצול הקולות בקרב המצביעים הרפובליקנים שהתחבטו בין לפלר לדאג קולינס (שזכה ב-19.95% מהקולות). לפי חוקי ג'ורג'יה, משום שאף מועמד לא גרף לפחות 50% מקולות הבוחרים, ב-5 בינואר 2021 התקיים סיבוב מכריע בין לפלר לוורנוק. ביום הבחירות המיוחדות גבר וורנוק על לפלר בפער של 2% (93,550 קולות) לאחר שגרף 51% מהקולות בעוד לפלר קיבלה 49%.
כאשר הושבע לתפקידו, נהיה וורנוק האפרו-אמריקאי הראשון המייצג מדינה שהייתה חברה בקונפדרציית המדינות של אמריקה כחבר במפלגה הדמוקרטית, והסנאטור האפרו-אמריקאי הראשון מטעם מדינת ג'ורג'יה.
בבחירות 2022 לסנאט, התמודד וורנוק לראשונה על קדנציה מלאה מול המתמודד מטעם המפלגה הרפובליקנית, הרשל ווקר, שחקן פוטבול לשעבר. בסיבוב הראשון קיבל 49.4% מהקולות לעומת ווקר שקיבל 48.5% מהקולות ולכן היה צורך בסיבוב בחירות נוסף שנערך חודש לאחר מכן. בסיבוב השני קיבל וורנוק 51.4% מהקולות מול 48.6% של ווקר ונבחר לכהונה מלאה בסנאט.
בנובמבר 2024 היה אחד מ-19 סנטורים דמוקרטים ועצמאים שתמכו באמברגו נשק על ישראל.
חיים אישיים

וורנוק התחתן ב-2016 ובהמשך התגרש ב-2020. מנישואים אלה יש לו 2 בנים.
הערות שוליים

↑   ניו יור טיימס, המועמד הדמוקרטי וורנוק ניצח בג'ורג'יה, באתר הארץ, 6 בינואר 2021
↑  בן ג'ילוס, Reach: 40 Black Men Speak on Living, Leading, and Succeeding, Simon & Schuster, 2015, ISBN 1476799830
↑  שליה פול, Ebenezer’s Pastor Raphael Warnock to wed in public ceremony on Sunday, באתר The Atlanta Journal-Constitution‏, 16 בפברואר 2016 (באנגלית)
↑  א. וודס, Who Is Raphael Warnock?: Everything To Know About Ebenezer Baptist Pastor Running For Georgia Senate, באתר ניוז 1, 30 בינואר 2020 (באנגלית)
↑  ריצ'רד פאוסט, Can Raphael Warnock Go From the Pulpit to the Senate?, באתר הניו יורק טיימס, 1 בנובמבר 2020 (באנגלית)
↑  מאיה קינג, Republicans paint Raphael Warnock as a religious radical, באתר פוליטיקו, 19 בנובמבר 2019 (באנגלית)
↑  2 ministers no longer facing charges of hindering probe, עיתון בולטימור סאן, 7 בנובמבר 2002 (באנגלית)
↑  The Rev. Raphael Warnock, Ebenezer Baptist Church to host interfaith meeting on climate with Al Gore, the Rev. William Barber II, באתר The Atlanta Voice‏, 13 במרץ 2019 (באנגלית)
↑  ג'אנל דייוויס, Arrests follow protests at state Capitol, באתר The Atlanta Journal-Constitution‏, 18 במרץ 2014 (באנגלית)
↑  גרג בלוסטיין, ג'ים גלוויי וטיה מיטשל, The Jolt: Raphael Warnock prepares to run for Senate against Kelly Loeffler, באתר The Atlanta Journal-Constitution‏, 18 בינואר 2020 (באנגלית)
↑  ריצ'רד פאוסט, Citing ‘Soul of Our Democracy,’ Pastor of Dr. King’s Church Enters Senate Race, באתר הניו יורק טיימס, 30 בינואר 2020 (באנגלית)
↑  סוכנויות הידיעות, 3 ערעורים ו-22 שנה לאחר הרצח השנוי במחלוקת טרוי דיוויס הוצא הלילה להורג, באתר הארץ, 22 בספטמבר 2011
↑  Republican Senator Isakson resigning at end of 2019, באתר רויטרס, 28 באוגוסט 2019 (באנגלית)
↑  לפני שהבורסה קרסה: סנאטורים בארה"ב מכרו מניות, באתר ynet, 20 במרץ 2020
↑  אדי בירד, We Won't Know Who Won The Georgia Senate Races Until January, באתר BuzzFeed‏, 10 בנובמבר 2020 (באנגלית)
↑  סטיב פיפלס, רוס ביינום וביל בארו, Warnock makes history with Senate win as Dems near majority, באתר AP‏, 6 בינואר 2021 (באנגלית)
↑  "Nineteen Senate Democrats vote to block U.S. aid to Israel"
| --- | --- |
בקרת זהויות :  GND: 1051266858  LCCN: n2013031019  NTA: 374776733  SNAC: w6j20th4  US Congress: W000790  VIAF: 301206857   WorldCat (עם VIAF): 301206857 
וורנוק בחברת קן סלזאר בפארק ההיסטורי הלאומי ע"ש מרטין לותר קינג, מאי 2009
F-1 Trillion

F-1 Trillion הוא אלבום האולפן השישי של הראפר והזמר האמריקאי פוסט מאלון. האלבום ייצא לאור ב-16 באוגוסט 2024, על ידי חברות התקליטים ריפבליק רקורדס ומרקורי רקורדס.
הרכב

הגרסה הרגילה של האלבום כוללת 18 שירים, מתוכם 15 הם שיתופי פעולה עם כוכבי קאנטרי ידועים כמו דולי פרטון, בראד פייזלי, בלייק שלטון ומורגן וולן. הגרסה המורחבת של האלבום, הנקראת "Long Bed," כוללת תשעה שירים נוספים של פוסט מאלון.
קידום

השיר המוביל מהאלבום, "I Had Some Help," שיתוף פעולה עם מורגן וולן, היה להיט גדול שכבש את המקום הראשון במצעד הבילבורד הוט 100 למשך שישה שבועות, וכן הוביל את מצעד שירי הקאנטרי ומצעד הקאנטרי איירפליי. זה היה השיר הראשון של פוסט מאלון שהגיע למקום הראשון במצעד זה מאז "Circles" בשנת 2019.
הצלחה מסחרית

האלבום הגיע למקום הראשון במצעד הבילבורד 200 עם 250,000 יחידות שקולות לאלבום שנמכרו בשבוע הראשון ליציאתו, שכללו 213 מיליון השמעות בפלטפורמות הסטרימינג ו-80,000 עותקים פיזיים שנמכרו. זהו האלבום השלישי של פוסט מאלון שמגיע למקום הראשון במצעד, והפעם הראשונה שהוא מוביל את מצעד אלבומי הקאנטרי. פוסט מאלון הוא האמן השני בשנת 2024, אחרי ביונסה, שהגיע למקום הראשון במצעד אלבומי הקאנטרי עם אלבום ראשון בז'אנר זה, לאחר שהוביל מצעדים בז'אנרים אחרים בעבר.
פרסים ומועמדויות

| פרס | תאריך | קטגוריה | תוצאה | מקור |
| --- | --- | --- | --- | --- |
| פרס גראמי | 26 בינואר 2025 | אלבום הקאנטרי הטוב ביותר | מועמדות |  |
| פרס גראמי | 26 בינואר 2025 | מארז התקליטים הטוב ביותר | מועמדות |  |
מיקומי שיא

|   ‏‏‏  מצעדים ודירוגים> מדינה |   ‏‏‏  מצעדים ודירוגים> מצעד |   ‏‏‏  מצעדים ודירוגים> מיקום שיא |
| --- | --- | --- |
|  ארצות הברית | בילבורד 200 | 1 |
|  ארצות הברית | מצעד אלבומי הקאנטרי | 1 |
מיקומי שיא > מצעדי סוף שנה

|   ‏‏‏  מצעדי סוף שנה (2024)> מדינה |   ‏‏‏  מצעדי סוף שנה (2024)> מצעד |   ‏‏‏  מצעדי סוף שנה (2024)> מיקום שיא |
| --- | --- | --- |
|  אוסטרליה | מצעד האלבומים האוסטרלי | 62 |
|  ארצות הברית | בילבורד 200 | 62 |
|  ארצות הברית | מצעד אלבומי הסטרימינג | 42 |
|  ארצות הברית | מצעד האלבומים המסחריים | 43 |
|  ארצות הברית | מצעד אלבומי הקאנטרי | 15 |
נתוני מכירות

| אזור | תואר | מכירות |
| --- | --- | --- |
| הממלכה המאוחדת (BPI) | כסף | 60,000 |
סיכום
| בכל העולם | — | 60,000 |